Document ID: 32009R0385

32009R0385
L 118/13
SLUŽBENI LIST EUROPSKE UNIJE
07.05.2009.
UREDBA KOMISIJE (EZ) br. 385/2009
od 7. svibnja 2009.
o zamjeni Priloga IX. Direktivi 2007/46/EZ Europskog parlamenta i Vijeća o uspostavi okvira za homologaciju motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila (Okvirna direktiva)
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu 2007/46/EZ Europskog parlamenta i Vijeća od 5. rujna 2007. o uspostavi okvira za homologaciju motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila (Okvirna direktiva) (1), a posebno njezin članak 39. stavak 2.,
budući da:
(1)
Direktiva 2007/46/EZ uspostavlja usklađeni okvir, koji sadrži upravne odredbe i opće tehničke zahtjeve za sva nova vozila. Posebno, Direktiva uključuje obvezu proizvođača vozila koji je u svojstvu nositelja homologacije Zajednice, da svakom vozilu koje je proizvedeno u skladu sa zakonodavstvom Zajednice o homologaciji, dostavi priloženu potvrdu o sukladnosti.
(2)
Potvrda o sukladnosti, čiji je predložak određen u Prilogu IX. Direktivi 2007/46/EZ, predstavlja službeno priopćenje koje se dostavlja kupcu vozila i potvrđuje da je određeno vozilo proizvedeno u skladu sa zahtjevima zakonodavstva Zajednice o homologaciji.
(3)
Potrebno je osigurati da su informacije sadržane u potvrdi o sukladnosti razumljive potrošačima i obuhvaćenim gospodarskim subjektima. Predložak potvrde o sukladnosti treba sadržavati sve tehničke informacije potrebne tijelima država članica kako bi se omogućilo da se vozila stave u uporabu.
(4)
Predložak potvrde o sukladnosti nikada nije bio ažuriran od donošenja Direktive Komisije 2001/116/EZ od 20. prosinca 2001. o prilagodbi tehničkom napretku Direktive Vijeća 70/156/EEZ o usklađivanju zakonodavstava država članica u odnosu na homologaciju motornih vozila i njihovih prikolica (2). Stoga je primjereno da se navedeni predložak ažurira s obzirom na brojne značajne promjene koje je donijela Direktiva 2007/46/EZ, prema kojoj će se EZ homologacija cijelog vozila za gospodarsku uporabu dodjeljivati od 29. travnja 2009.
(5)
Nadalje, tijela za registraciju država članica, sukladno Direktivi Vijeća 1999/37/EZ od 29. travnja 1999. o dokumentima za registraciju vozila (3), moraju dobiti pouzdane tehničke informacije za potrebe prve registracije novih vozila na području Zajednice. Tehnički podaci, koje sadrži potvrda o sukladnosti, predstavljaju odgovarajući izvor informacija koje se mogu koristiti za potrebe registracije. Da bi se u skladu s načelima sadržanim u priopćenju Komisije pod nazivom Akcijski plan „Pojednostavnjenje i poboljšanje regulatornog okruženja” (4) i Akcijski program za smanjenje administrativnih opterećenja u Europskoj uniji (5), prikladno je da potvrda o sukladnosti sadrži i sve potrebne informacije koje se zahtijevaju u skladu s Direktivom 1999/37/EZ.
(6)
S obzirom na osiguranje ispravnosti postupka homologacije Zajednice, prikladno je ažurirati priloge Direktivi 2007/46/EZ, kako bi se prilagodili razvoju znanstvenog i tehničkog znanja.
(7)
Prilog IX. Direktivi 2007/46/EZ treba u skladu s time zamijeniti.
(8)
Za provedbu novog sustava upravljanja prikupljanjem svih podataka koje treba navesti u potvrdi o sukladnosti, proizvođač vozila mora poduzeti odgovarajuće mjere. Stoga treba predvidjeti primjereno prijelazno razdoblje u kojem se mogu nastaviti rabiti prethodni predlošci potvrda o sukladnosti.
(9)
Mjere predviđene ovom Uredbom u skladu su s mišljenjem Tehničkog odbora - motorna vozila,
DONIJELA JE OVU UREDBU:
Članak 1.
Prilog IX. Direktivi 2007/46/EZ zamjenjuje se Prilogom ovoj Uredbi.
Članak 2.
Do 29. travnja 2010. proizvođači mogu izdavati potvrde o sukladnosti koje su u skladu s predloškom određenim u Prilogu IX. Direktivi Vijeća 70/156/EEZ (6).
Članak 3.
Ova Uredba stupa na snagu 29. travnja 2009.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 7. svibnja 2009.

Labels: 7
8